Mercedes-Benz Citan

Το Mercedes-Benz Citan (επίσημος κωδικός: W415) είναι ένα επαγγελματικό αυτοκίνητο τύπου «light van» (ελαφρύ βαν), που παράγεται από τη γερμανική αυτοκινητοβιομηχανία Mercedes-Benz, από τον Σεπτέμβριο του 2012, σε 2 γενιές. Η πρώτη γενιά του, αποτελεί μια παράλληλη εκδοχή του Renault Kangoo δεύτερης γενιάς και η δεύτερη γενιά του, που εισήχθη τον Αύγουστο του 2021, αποτελεί μια παράλληλη εκδοχή του Renault Kangoo τρίτης γενιάς. Το Citan είναι ο επίσημος τελικός διάδοχος του Mercedes-Benz Vaneo (W414), το οποίο είχε παραχθεί από τον Σεπτέμβριο του 2001 έως τον Ιούλιο του 2005.

 Βασικά στοιχεία 

Το Mercedes-Benz Citan είναι το πρώτο αποτέλεσμα της συνεργασίας της Daimler (μητρικής εταιρείας της Mercedes-Benz) με τη γαλλική Renault, μια συνεργασία που ξεκίνησε το 2010. Στενά συγγενικό μοντέλο του Citan είναι το Renault Kangoo δεύτερης γενιάς, του οποίου αποτελεί παράλληλη εκδοχή. Και τα δύο μοντέλα κατασκευάζονταν από κοινού στην πόλη Μωμπέζ (Maubeuge) της Γαλλίας, κοντά στα σύνορα με το Βέλγιο.

 Εκδοχές 
Ειδικότερα το Citan διατέθηκε σε τρεις εκδοχές αμαξώματος: 2-θέσιο Panel Van, Dualiner και Traveliner. Τα δύο τελευταία είναι έως και 5-θέσια, ενώ έχουν και τζάμια στις πίσω πόρτες, ως πιο «επιβατικές» εκδόσεις. Επίσης, το μοντέλο ήταν διαθέσιμο σε τρία μήκη αμαξώματος: compact στα 3,94 μέτρα, long στα 4,32 μέτρα και extra-long στα 4,71 μέτρα.

 Εξοπλισμός 
Όλες οι εκδόσεις του Mercedes-Benz Citan πρώτης γενιάς διαθέτουν στον εξοπλισμό τους ABS, Σύστημα ελέγχου πρόσφυσης, αυτοπροσαρμοζόμενο ESP και έως 6 αερόσακους. Μηχανικά, προσφέρθηκε ένας βενζινοκινητήρας 1.2 λίτρων turbo, κυβισμού 1.192 cm³ και ισχύος 114 ίππων, και τρεις πετρελαιοκινητήρες 1.5 λίτρων, όλοι κυβισμού 1.461 cm³ και με ισχύ από 75 έως 109 ίππους.

 Δεύτερη γενιά 

Η δεύτερη γενιά του Citan εισήχθη τον Αύγουστο του 2021. Βασίστηκε στην τρίτη γενιά του Renault Kangoo, ενώ θα εξελιχθεί στην T-Class, αντικαθιστώντας τα ήδη υπάρχοντα Citan Traveliner και Citan Tourer.

 Αναφορές 

 Εξωτερικοί σύνδεσμοι 

 Η επίσημη Ελληνική ιστοσελίδα της Mercedes-Benz.
 ADAC Autotest Citan Kombi 109 CDI von Dezember 2013, Seite 12  (PDF, 887 kB), abgerufen am 10 Oktober 2019.
 Mercedes-Benz Citan - ο Τιτάνας της πόλης! 
 Mercedes-Benz Citan: To νέο «αστέρι» στα μικρά επαγγελματικά.

Citan
Κατηγορία:Επαγγελματικά αυτοκίνητα
Κατηγορία:Γερμανικά αυτοκίνητα